《满江红 十一月初一纪游》
清代·邹祥兰

一叶兰舟，依约到、蓉湖深处。凝望去、吴天阔甚，且从容住。

残碧烧痕烟似织，乱红霜影秋如许。问春申、涧曲是谁家，潇潇雨。

玉堂酒，成虚度。金缕曲，看迟暮。只眼前景物，莫教辜负，落日半峰云树杪，西风两岸芦花渚。

算由来、画圣与诗豪，江山助。

作者简介：邹祥兰，字胎仙，无锡人。康熙年间在世。有《问石词》一卷。